**cu fire albe-n barbă**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cu fire albe-n barbă mă-mpac destul de bine

pesemne floarea vârstei curând se va usca

prognoza stării vremii o afli de la mine

de-ți spun că-ncheietura aseară mă durea

sunt zile când nu-mi vine să inventez poeme

ori să ascult soprane demult înregistrate

sau să visez la vremuri din tinereți boeme

tânjind după iubite pe veci nesărutate

nici nu mă mai tentează divinul să-l descos

să aflu-n vreo sintagmă esența viețuirii

om simplu și vremelnic mă simt și-s bucuros

că am scăpat de setea de iscodire-a firii

iar timpul de mă stoarce în teascurile sale

din must se naște vinul menit buzelor tale.